MT Il-Ġurnal Uffiċjali tal-Unjoni Ewropea C 235/1

RAKKOMANDAZZJONI TAL-KUMMISSJONI

tat-28 ta’ Ġunju 2016

dwar il-monitoraġġ tal-preżenza ta’ nikil fl-għalf

(Test b'rilevanza għaż-ŻEE)

(2016/C 235/01)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 292 tiegħu,

Billi:

(1) Il-preżenza ta’ nikil (Ni) fl-għalf tista’ tirriżulta kemm minn sorsi naturali kif ukoll minn sorsi antropoġeniċi. Barra minn hekk, ċerti materjali tal-għalf fihom nikil mettaliku, peress li dan jintuża bħala katalizzatur fil-produzzjoni tagħhom.

(2) Il-Bord tal-Awtorità Ewropea dwar is-Sigurtà fl-Ikel (“l-Awtorità”) dwar il-Kontaminanti fil-Katina tal-Ikel (il-Bord CONTAM) ipprovda opinjoni xjentifika dwar ir-riskji għas-saħħa tal-annimali, għas-saħħa pubblika u għall-ambjent li ġġib magħha l-preżenza ta’ Ni fl-għalf (1).

(3) Il-Bord CONTAM ikkonkluda li mhuwiex probabbli li jkun hemm impatti negattivi fuq annimali bovini, ħnieżer, fniek, papri, ħut, klieb, tiġieġ, żwiemel, nagħaġ, mogħoż u qtates ikkawżati minn Ni fl-għalf. Rigward il-valutazzjoni tar-riskji għas-saħħa tal-bniedem ikkawżati mill-preżenza ta’ Ni f’ikel li joriġina mill-annimali, il-Bord CONTAM ikkonkluda li fil-popolazzjoni medja l-livelli attwali ta’ esponiment kroniku għan-Ni jistgħu jkunu ta’ tħassib potenzjali fost il-popolazzjoni żagħżugħa meta jitqies biss ikel li joriġina mill-annimali. Rigward l-esponiment akut fid-dieta, il-Bord CONTAM ikkonkluda li individwi sensittivi għan-nikil jinsabu wkoll f’riskju li jiżviluppaw reazzjonijiet ta’ infjammazzjoni ekżematika bħala riżulat tal-konsum ta’ ikel li joriġina mill-annimali. Għalhekk, il-kontribuzzjoni ta’ ikel li joriġina mill-annimali lejn l-esponiment għan-Ni fid-dieta tal-bniedem m’għandhiex tiġi sottovalutata, b’mod partikolari fi klassijiet ta’ età b’livell għoli ta’ esponiment fid-dieta għan-Ni. Madankollu, mid-dejta disponibbli ma kienx possibbli li jiġu ddeterminati r-rati ta’ trażmissjoni mill-għalf lejn ikel li joriġina mill-annimali.

(4) Ġie osservat li d-dejta dwar l-okkorrenza ta’ Ni fl-għalf li ntuża fl-opinjoni xjentifika tal-EFSA kien joriġina prinċipalment minn Stat Membru wieħed, u għalhekk mhuwiex neċessarjament rappreżentattiv għall-preżenza ta’ Ni fl-għalf fl-UE.

(5) Għalhekk huwa xieraq li l-preżenza ta’ Ni fl-għalf tiġi sorveljata fl-UE kollha qabel ma jiġi kkunsidrat l-iffissar ta’ livelli massimi ta’ Ni fl-għalf jew qabel ma jiġu kkunsidrati kwalunkwe miżuri ta’ mmaniġġjar tar-riskji meħtieġa biex jiġi żgurat livell għoli ta’ protezzjoni tas-saħħa tal-annimali u tal-bniedem,

ADOTTAT DIN IR-RAKKOMANDAZZJONI:

(1) L-Istati Membri, bl-involviment attiv tal-operaturi tan-negozju tal-għalf, għandhom iwettqu monitoraġġ għall-preżenza ta’ Ni fl-għalf.

(2) Sabiex jiġi żgurat li l-kampjuni jkunu rappreżentattivi tal-lott ikkampjunat, l-Istati Membri għandhom isegwu l-proċedura stabbilita fir-Regolament tal-Kummissjoni (KE) Nru 152/2009 (2).

(3) Fuq bażi regolari u sa mhux aktar tard mill-31 ta’ Ottubru 2017, l-Istati Membri għandhom jiżguraw li r-riżultati analitiċi jiġu pprovduti lill-EFSA fil-format tal-preżentazzjoni tad-dejta tal-EFSA f’konformità mar-rekwiżiti tal-Gwida tal-EFSA “Guidance on Standard Sample Description (SSD) for Food and Feed” (3) u mar-rekwiżiti addizzjonali speċifiċi tar-rappurtar tal-EFSA.

Magħmul fi Brussell, it-28 ta’ Ġunju 2016. Għall-Kummissjoni Vytenis ANDRIUKAITIS Membru tal-Kummissjoni

(1) Il-Bord CONTAM tal-EFSA (Il-Bord dwar Kontaminanti fil-Katina tal-Ikel tal-EFSA), 2015. “Scientific Opinion on the risks to animal and public health and the environment related to the presence of nickel in feed” (Opinjoni xjentifika dwar ir-riskji għas-saħħa tal-annimali u għas-saħħa pubblika u għall-ambjent b’rabta mal-preżenza ta’ nikil fl-għalf). EFSA Journal 2015;13(4):4074, 76 pp. doi:10.2903/j.efsa.2015.4074 www.efsa.europa.eu/efsajournal.

(2) Ir-Regolament tal-Kummissjoni (KE) Nru 152/2009 tas-27 ta’ Jannar 2009 li jistabbilixxi l-metodi ta’ teħid ta’ kampjuni u analiżi għall-kontroll uffiċjali tal-għalf (ĠU L 54, 26.2.2009, p. 1).

(3) http://www.efsa.europa.eu/en/datex/datexsubmitdata.htm